Filmati: Issuperaw l-isfida taċ-Chair Challenge f'X Factor
10:55pm Sorpriża mhux mistennija. Howard laqqa' lil Maya flimkien ma' Megan Caruana, Demi Galea, Ema Vella u Chanelle Zarb. Jipproponilhom biex jaħdmu flimkien. Però kollox jiddependi minn jekk it-tfajliet humiex lesti li jaċċettaw lil Maya magħhom. Jidher li kien hemm qbil u b'hekk Maya, li l-grupp tagħha kien inqala, bla mistenni spiċċat lura fil-kompetizzjoni. B'hekk issa l-gruppi huma magħżula. 10:50pm Wasal il-ħin għas-sing off bejn Reign u D Vision. Iridu joħorġu l-aqwa potenzjal tagħhom biex ikunu jistgħu jibqgħu fil-kompetizzjoni hekk kif Bloodline ħadu s-siġġu ta' xi ħadd minnhom. Sing off | Chair Challenge | X Factor Malta Bloodline's amazing performance meant that Judge Howard Keith calls for a sing off between D-VISION & Reign. Who will stay? Who will go?VOTE BELOW!#XFactorMalta Posted by X Factor Malta on Sunday, December 1, 2019 Kien mument ta' emozzjoni hekk kif iż-żewġ gruppi ħarġu l-potenzjal tagħhom. F' D Vision Howard iħoss li Isaac għadu ma sabx postu biżżejjed filwaqt li Reign jidher li għandhom l-elementi li Howard qiegħed ifittex. Reign jgħaddu għall-Judges Houses filwaqt li għal D Vision il-vjaġġ jieqaf hawn. 10:35pm Julia Balzan u Samira Cauchi huma l-aħħar grupp għal-lejla. L-isem Bloodline diġà kien ġie ppreżentat fil-fażi ta' qabel. Huwa taw il-prestazzjoni tagħhom tas-silta Poker Face ta' Lady Gaga. "Dan huwa dak li nsejħu l-X Factor," ikkummenta Ray waqt li Ira qaltilhom li leħinhom tal-blieh. Alexandra ma qagħditx lura milli tgħidilhom li kienet impressjonata bil-wirja tagħhom. "It's a match made in ehaven," irrimarka Howard hekk kif issa kien il-mument li jagħtihom siġġu iżda ma jafx lil min se jieħu. Għalhekk ippropona sing off bejn it-tieni u l-ħames siġġu: Reign u D Vision. 10:30pm Marc Spiteri Stafrace u Michela Scicluna huma l-grupp li jmiss. Huma l-unika grupp li daħlu għal din il-kompetizzjoni b'dan il-format. Huma kuġini fil-ħajja ta' kuljum u uffiċjalment ilhom ikantaw flimkien għal dawn l-aħħar xhur. Semmew il-grupp tagħhom Gemini (minflok Two Blocks Away )u s-silta li ppreżentaw lill-ġurija hija All Day and Night... "Apprezzajt l-isforz iżda ħassejt li l-kanzunetta hija antikwata," ikkummenta Ray li mhux konvint li dawn għandhom jieħdu siġġu. Ira wkoll dehret li mhix konvinta għalkemm hija wkoll apprezzat l-isforz li huma għamlu. Jidher li dawn it-tnejn ma rnexxielhomx jisirqu l-immaġinazzjoni. Howard ukoll mhux konvint. Jemmen li b'mużika oriġinali dawn iż-żewġ kuġini joħorġu ħafna aħjar. Għaldaqstant Gemini spiċċaw bla siġġu... u barra mill-kompetizzjoni. 10:12pm Megan Caruana, Demi Galea, Ema Vella u Chanelle Zarb ngħaqdu bħala grupp fil-fażi tal-Bootcamp. L-erba' tfajliet donnu li qed jingwalawha sew flimkien. Huma għalissa għadhom ma tawx isem lill-grupp tagħhom. Who's Laughing Now ta' Jessie J hija s-silta li biha huma pparteċipaw fiċ-Chair Challenge. "Togħoġobni l-enerġija tagħkom," qalilhom Ray waqt li Ira kkummentat li l-enerġija fuq il-palk hija sabiħa. Ma naqsitx milli faħħret il-kapaċita tal-erba' tfajliet. "Anki lili għoġbuni," irrimarkat Alexandra hekk kif f'dan il-mument Howard bla dubju sab ruħu dahru mal-ħajt hekk kif anki hu ħass li dawn l-erba' kien ħaqqhom siġġu. Howard talab ukoll il-fehma tal-udjenza. Huma ħadu l-ewwel siġġu, u b'hekk għax 6Teen waqfet hawn l-esperjenza tagħhom fil-kompetizzjoni ta' X Factor Malta. 10.05pm Aaron Barbara, Anthony Scinto u Christopher Cassar huma l-parteċipanti li jmiss. Bħala grupp huma ħadu l-isem ta' Rewind ACA . Għaċ-ċaqċip tal-udjenza interpretaw il-verżjoni tagħhom ta'Grease Lightning. L-udjenza qamet mhux ftit għal din il-wirja u stajna naraw ukoll lill-ġurija jieħdu wkoll pjaċir b'dak li kienu qed jaraw. Għal Alexandra din kienet l-aktar wirja spettakolari tas-serata. Ira ma tiddejjaqx terġa' tarahom jagħtu din il-prestazzjoni filwaqt li Ray kuntent ukoll. Howard jixtieq jagħtihom siġġu iżda jgħid li peress jaf x'ġej warajhom, jiddeċiedi li ma jtihom l-ebda siġġu. Jgħidilhom li l-problema hi li lil min se jaqla'. Żgur li la t-tlett membri ta' dan il-grupp, la l-udjenza u lanqas il-membri tal-ġurija ma kienu qed jistennew din id-deċiżjoni. 9.55pm Maya Sesay, Sheriden Balzan u Shazay Grima huma 6Teen li nterpretaw Hey Mama. Wirja stupenda. Ray deher kuntentissimu, l-istess bħal Ira li tħoss li sal-aħħar kienu tajbin ħafna. Alexandra iżda għandha fehma differenti u dan il-fatt iwassal għal xi bbuwjar fl-udjenza. "Il-kanzunetta ma kienitx qed taħdem għal kollha kemm intom," qaltilhom hekk kif fis-sala nstema' aktar ibbuwjar. Howard jaqbel ma' Ira u Alex. Iħoss ukoll li għandu jtihom siġġu u mingħajr ma joqgħod idur mal-lewża jagħtihom l-ewwel siġġu. B'hekk tieqaf hawn l-avventura ta' Level 3 f'X Factor Malta. Se jirnexxielhom 6Teen iżommu dan is-siġġu? 9.49pm Yazmin Helledie u James Mifsud huma Yazmin & James . Ikkummentaw li ħadmu fuq il-pariri ta' Howard u ovvjament qed jimmiraw li jimpressjonawh bl-interpretazzjoni tagħhom ta' Tell Me That You Love Me ta' James Smith. "Ir-reazzjoni tal-udjenza tgħid kollox," qalilhom Ray waqt li Ira tħoss li s-sinerġija ta' bejniethom tinħass u għalhekk dan il-grupp qiegħed jaħdem. Alexandra wkoll hija kuntenta. Howard ukoll kuntent b'din il-prestazzjoni ta' dawn it-tnejn. "Għandi viżjoni għalikom. Nemmen li l-poplu Malta se jieħu grazzja magħkom," qalilhom Howard hekk kif dawn ħadu l-aħħar siġġu. Il-kompetizzjoni issa se tibda tiħrax hekk kif jonqos ħames gruppi oħra u naraw min se jispiċċa jinqala' mill-kompetizzjoni. 9.40pm Brenda Debattista, Chrissy Warrington u Rebecca Mifsud huwa grupp ieħor li ġie ffurmat mill-Bootcamp. Semmew dan il-grupp Reign u wasslu l-verżjoni ta' Disturbed tal-kanzunetta klassika The Sound of Silence. Fil-fażijiet l-oħra rajna lil Brenda iddoqq il-ukalele iżda hawnhekk jidher li għamlu enfasi fuq l-abilitajiet vokali tagħhom. Ray kien l-ewwel wieħed li kkummenta li jidher konvint b'dak li ra. Ira wkoll. Temmen li jekk jgħaddu għall-fażi li jmiss se naraw affarijiet interessanti mingħandhom. Alexandra wkoll tfaħħar il-wirja għalkemm tħoss li hemm min irid jispikka fuq ħaddieħor mill-grupp.Howard iħoss li għamlu biċċa xogħol tajba. Anki għal dawn hemm siġġu. 9.35pm Fadal tlett siġġijiet imma għad jonqos tmien gruppi oħra biex jagħtu l-prestazzjoni tagħhom. Miriana Conte, Rhiannon Micallef u Luana Gatt huma Chord li wasslu l-interpretazzjoni tagħhom ta' Breathing ta' Hamzaa. Din hi l-ewwel darba li dawn it-tlieta qed jagħtu wirja bħala grupp u jistqarru li l-isem li taw lilhom infushom huwa temporanju u mhumiex konvinti. Jittamaw li jekk jgħaddu għall-fażi li jmiss isibu l-għajnuna tal-udjenzi biex ikollhom isem aktar addattat. Wirja stupenda! "Wow," qaltilhom Ira li ssuġġeriet li dan għandu jkun l-isem tal-grupp b'enfasi li dawn ifissru "Women of Wonders". "Kuntent li dak li ppruvajna rnexxa," qalilhom Howard. Kulħadd jidher kuntent bil-prestazzjoni li huma taw u għalhekk siġġu ieħor jittieħed. 9:28pm Sweet Chaos jsostnu li huma preparati u Howard iħoss li hija avventuruża l-għażla tal-kanzunetta Telephone ta' Lady Gaga. L-interpretazzjoni tagħhom kienet movimentata u anki ċċaqilqet l-udjenza. "Kaxxa ġenn" huwa l-mod kif il-ġurija iddeskrivew lil dan il-grupp enerġetiku. "Simpatiċi u differenti. Ma spiċċajnix bi platt minestra iżda spiċċajna bi plat interessanti," ikkummenta Howard waqt li żied jgħid li huma tgħallmu mill-pariri u għolew livell ieħor mill-fażi tal-Bootcamp. Ma tantx hemm wisq xi tgħid għax Sweet Chaos impressjonaw u bla dubju ta' xejn li f'dan l-istadju, it-tielet siġġu huwa tagħhom. 9.18pm Isaac Mercieca u Miguel Bonello huma D Vision . Mis-sena l-oħra 'l hawn jħossu li għamlu progress, mhux biss fl-attitudni, fejn qabel kienu aktar magħluqa fihom infushom, iżda anki fl-istil tal-kanzunetti li għażlu li jinterpretaw. Il-wirja tagħhom hija movimenta u l-udjenza tidher li qed tieħu gost. Iżda kif ħasbuha l-erba' membri tal-ġurija? Ray jidher kuntent bil-wirja tagħhom u jqis li l-għażla tal-kanzunetta kienet tajba. Anki Ira tidher sodisfatta bil-prestazzjoni tagħhom u kkummentat li temmen li kienet idea tajba li jingħaqdu fi grupp. Alexandra tħoss li Isaac għandu jaħdem fuq kif jipproġetta l-vuċi. Innuttat kif huma qed jaħdmu tajjeb it-tnejn flimkien. Għal Howard, Miguel għandu aktar kunfidenza minn Isaac u għalhekk iridu jaħdmu aktar fuq dan il-fatt. Għal Miguel u Isaac l-avventura tkompli hekk kif huma wkoll jieħdu siġġu. 9.14pm Ylenia Camilleri, Michela Abdilla u Hayley Azzopardi huma Level 3 . "Għall-ewwel sibniha diffiċċli biex nidraw lil xulxin, u nidraw il-ħoss ta' xulxin. Meta drajna lil xulxin aktar kollox sar naturali," ikkummentaw huma. Say My Name ta' Destiny's Child hija l-kanzunetta li biha huma pparteċipaw f'din il-fażi. Għal Ray dawn it-tlieta ma kienux qed jieħdu daqshekk gost waqt din il-prestazzjoni. Il-fehma ta' Ira hija differenti, li għalkemm ma kinitx daqstant konvinta, ma ħassitx li din il-wirja kienet daqshekk ħażin. Alexandra tħoss li għandhom potenzja għalkemm bħall Ira ma kienitx daqshekk impressjonata. Howard jammetti li l-vuċijiet huma tajbin. Jaf li din hija esperjenza ġdida għal dawn it-tlieta u jħoss li għandu jtihom siġġu ... għalissa! 9.12pm "Għandi idea ta' żewġ gruppi li nispera li jagħmlu dak li nimmaġina li se jagħmlu. Però wara l-esperjenza tas-sena l-oħra l-pjanijiet imorru żmerċ meta naslu għas-sitt siġġu". Dan kien il-kumment ta' Howard Keith Debono fil-bidu tat-tieni programm fil-fażi tal-X Factor Malta li llejla se jkun qed jiffoka fuq il-gruppi. B'kollox hemm 11-il grupp, 10 li ġew iffurmati matul il-fażijiet li għaddew tal-kompetizzjoni, u grupp li daħal b'dan il-format u se nkunu qed naraw x'joffri waqt din l-edizzjoni. 11 huwa n-numru ta' gruppi li se naraw illejla. 6 biss iridu jgħaddu waqt li 5 se jinqalgħu. Waqt dan il-programm se naraw min huma dawk li se jimpressjonaw lill-ġurija u anki l-udjenza, min huma dawk li se jieħdu s-siġġu, min se jirnexxielu jżomm postu u min se jaqla' lil min. L-aħħar sitta se jkunu qed jgħaddu għall-fażi tal-Judges Houses. Howard jgħid li din hija l-aktar fażi diffiċli għalih. Il-kompetizzjoni tibda issa...